ধূপগুড়ি মহকুমার স্বীকৃতি পেল, ঘোষণা মুখ্যমন্ত্রীর

কলকাতা:  ধূপগুড়ি মহকুমার (Dhupguri Subdivision) স্বীকৃতি পেয়ে গেল। এ ব্যাপারে কিছু আইনি জটিলতা ছিল। তা কেটে গিয়েছে বলে বৃহস্পতিবার জানালেন মুখ্যমন্ত্রী মমতা বন্দ্যোপাধ্যায় (Mamata Banerjee)। তিনি বলেন, আমি নিজে প্রধান বিচারপতির সঙ্গে কথা বলেছি। আমি তাঁকে বলি, এটা আমার ব্যক্তিগত বিষয় নয়। মানুষের স্বার্থের ব্যাপার। আপনি করে দিন। ধূপগুড়ি মহকুমা আইনি স্বীকৃতি পেয়ে গেল।

গত বছর ধূপগুড়ি বিধানসভা কেন্দ্রের উপনির্বাচনে প্রচারের অন্যতম ইস্যু ছিল ধূপগুড়ির মহকুমার স্বীকৃতি। প্রচারে গিয়ে তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় ঘোষণা করেছিলেন, ৩১ ডিসেম্বরের মধ্যে ধূপগুড়ি মহকুমা হবেই। আমি কথা দিয়ে কথা রাখি। সেপ্টেম্বর মাসে মুখ্যমন্ত্রীও জানান, ধূপগুড়ি মহকুমা হবে। অভিষেক ওই ঘোষণা করার পর ধূপগুড়ির মানুষ আনন্দে বাজি ফাটান, শহরবাসীকে মিষ্টিমুখ করানো হয়।

আরও পড়ুন: শর্ত সাপেক্ষে ধর্মতলায় আইএসএফের সভার অনুমতি আদালতের

মহকুমার দাবিতে ধূপগুড়ি নাগরিক মঞ্চ দীর্ঘদিন ধরে আন্দোলন করে আসছে। ৩১ ডিসেম্বরের মধ্যে মহকুমা না হওয়ায় নাগরিক মঞ্চ ফের আন্দোলন শুরু করে। চলে অনশন অবস্থান। মঞ্চের নেতারা জানান, তাঁদের আন্দোলন চলবে। অবশেষে এদিন মুখ্যমন্ত্রী মহকুমার কথা ঘোষণা করায় ধূপগুড়ির মানুষ ফের আনন্দে মেতেছে। বইমেলা উদ্বোধনের পর বৃহস্পতিবার মুখ্যমন্ত্রী সাংবাদিকদের সঙ্গে কথা বলছিলেন। সেখানেই তিনি জানান, ধূপগুড়ির সমস্যা মিটে গিয়েছে। এদিন অভিষেক তাঁর এক্স হ্যান্ডেলে লেখেন, আমি ভেবে কথা দিই। আর যখন কথা দিই, কথা রাখি।

আরও অন্য খবর দেখুন